Honda tejamkorlik bo‘yicha jahon rekordini o‘rnatdi

Honda kompaniyasi yengil avtomobilda harakatlanishdagi tejamkorlik bo‘yicha Ginnesning rekordlar kitobiga kirdi, deb xabar bermoqda “Motor.ru”.

Natija 1,6 litrli dvigatelga ega, dizel yoqilg‘isida harakatlanuvchi Civic Tourer modelida amalga oshirildi. Mashinani navbati bilan Honda’ning Yevropadagi ilmiy tadqiqot markazining ikki mutaxassisi — Fergal MakGrat va Julian Uorren boshqarib bordi.
Safar 1-iyun kuni Belgiyaning Alst shaharchasida boshlanib, 25-iyun kuni xuddi shu yerda yakunlandi. Bu vaqt davomida deyarli 18 yil birga ishlagan hamkasblar Yevropa ittifoqining 24 davlati hududida 13 498 kilometr masofani bosib o‘tdi.

Safar davomida 100 kilometrga o‘rtacha 2,82 litr yoqilg‘i sarflangan — avtomobil hujjatlarida keltirilganidan 25 foizga kamdir (aralash rejimda 3,8 litr). Rekord to‘liq seriyali chiqarilgan oddiy avtomobilda o‘rnatilgan.